Norske myndigheter advarer mot sterke smertestillende til barn
European Medicines Agency (EMA) gjenomførte en studie som viste at barn risikerer å ta opp stoffene i sterke smertestillende for raskt. Dette fikk britiske myndigheter til å advare britiske leger og apotekansatte mot å gi barn under 12 år legemidler med virkestoffet kodein. Nå gjør norske myndigheter det samme. De anbefaler ikke lenger medisiner med kodein i til barn under 12 år. - Det er rapportert pustestopp hos barn som har gjennomgått operasjoner, sier Morten Finckenhagen ved avdeling for legemiddelinformasjon i Statens Legemiddelverk, til VG.Han sier barn ofte får disse smertestillende i forbindelse med operasjoner, som fjerning av mandler og falske mandler. Disse barna har ofte behov for sterkere smertestillende, som som Paralgin forte og Pinex forte. - Det er en kombinasjon av paracetamol og stoffet kodein som tilhører opiatene eller morfinlignende stoffer. Kodein i seg selv virker ikke smertestillende, men blir omdannet til morfin i leveren. Finckenhagen sier det varierer hvordan man klarer å omsette kodeinet til morfin. Forskjellene er arvelige. - Noen har arvet veldig effektive enzymer, såkalte ultraraske omsettere. De barna kan ved å ta en standarddose danne mye morfin så raskt at de får pustestopp. Man kartlegger ikke på forhånd hvem som er ultrarask eller normal omsetter av kodein, slik at vi ikke vet hvem disse barna er, sier han.Han sier de særlig har oppmerksomheten rettet mot operasjoner, som fjerning av mandler og falske mandler. - Barnet blir ofte sendt hjem med foreldrene samme dag som operasjonen. Det kan være risikabelt at foreldrene må ta ansvar for å gi barnet smertestillende med kodein, sier han, men understreker at det ikke er noen grunn til panikk. - Dette har vært brukt til barn i mange år, så noen panikksituasjon er dette ikke. Man tar forholdsregler og advarer nå mot sterke smertestillende for de yngste og for disse prosedyrene ved operasjoner i halsen. Så vil det i kjølvannet av dette komme forslag om alternativer.De jobber nå med å finne en erstatter til de kodeinholdige legemidlene. - Utfordringen er å finne andre like sterke smertestillende som er tilpasset barn. Vi jobber nå med barnemedisinske miljøer for å foreslå gode alternativer, da kan ren morfin være et alternativ. Selv om det høres skummelt ut, så trenger barn skikkelige smertestillende etter store operasjoner. Gir du morfin, så har du nøyaktig kontroll på dosen fordi morfin ikke må omdannes i kroppen, sier Finckenhagen. Statens legemiddelverk skriver på sine nettsider at kodeinholdige legemidler bare skal brukes til behandling av akutte, moderate til sterke smerter hos barn over 12 år dersom andre smertestillende, som paracet og ibuprofen ikke har hatt effekt. Barna skal heller ikke bruke legemidlene mer enn tre dager.
I forrige uke gikk britiske myndigheter ut og advarte mot at barn får sterke smertestillende. Nå gjør norske myndigheter det samme.